Etelä- ja Keski-Suomen jäiden kokonaispaksuus on lähellä vuodenajan keskiarvoa, mutta kantavan teräsjään osuus on paikoin pieni.

Jäälle ei ole Etelä-Suomessa asiaa, jollei tunne vesistöä ja reittiänsä. Jään kokonaispaksuus on kyllä helmikuun lopun mittausten mukaan 30–55 senttiä, mutta kantavan teräsjään osuus voi Suomen ympäristökeskuksen hydrologin Johanna Korhosen mukaan olla paikoin pieni.

– Kun on ollut välillä lauhaa ja välillä pakkasta, niin on syntynyt kohvajäätä lumesta ja vesisohjosta. Se on hauraampaa ja huokoisempaa jäätä, joka ei kanna niin kuin teräsjää. Jään kokonaispaksuudesta ei voi arvioida jään kestävyyttä.

Viime aikojen muutamat lauhat päivät eivät vielä Korhosen mukaan heikentäneet jäitä merkittävästi. Mittausten välillä eli kymmenessä päivässä joissain paikoissa jää paksuuntui sentin, toisissa ohentui saman verran.

– Tähän aikaan vuodesta lauhempi jakso ei vielä merkittävästi heikennä jäätä, sillä auringon säteily ei ole vielä niin voimakasta. Kuukauden päästä samanlaisella lauhalla jaksolla ja auringon säteilyllä on ihan eri teho. Silloin jäät haurastuvat ja puikkoontuvat.

Jään puikkoontuessa jään kiderakenne muuttuu. Kiteiden rajapinnat sulavat ja monikymmensenttinen jää voi pettää alta.

Ihmiset eivät välitä varoituksista

Jäätä Ympäristökeskuksellekin mittaava Tampereen satamapäällikkö Matti Joki on ollut työkavereidensa kanssa hyvin huolissaan. Näsijärvellä on suuria railoja, mutta ihmiset eivät ota niitä tosissaan.

– Meitä on huolestuttanut kovasti, kun ihmiset vaan menevät oman hengen uhallakin siitä, missä meillä on merkintöjä ja varoituksia.

Muutama ihminen on Joen mukaan tippunut talven aikana railoihin, mutta kaikki ovat päässeet kuivalle maalle.

– Toivoisin, ettei siellä hämärällä liikuta, vaan mentäisiin päivännäöllä. Ja että mentäisiin auratuilla luistinradoilla ja laduilla.

Näsijärvestä on juoksutettu vettä, joten jää on paikoin jäänyt tyhjän päälle. Selkeitä paikkoja ovat laitureiden reunat tai kivikasat. Niihin jää voi jäädä kiinni, vaikka vesi vajenee alta.

– Ja se voi lossahtaa milloin vaan.

Vaikkei auringon säteily ole vielä voimakasta, niin paikoin puikkoontumista Matti Joen mukaan on jo.

– Puikkoontumista on jo jonkin verran. Kun on tämmöisiä kelejä, niin aurinkoisella jää lähtee puikkoontumaan pian. Lujuus ei ole samaa luokkaa kuin syksyllä ja keskitalvella.